༅༅།།སངས་རྒྱས་བཅོམ་ལྡན་འདས་ཀྱིས་གདུལ་བྱ་རྣམས་ཐར་བ་དང་ཐམས་ཅད་མཁྱེན་པའི་གནས་སུ་འགོད་ཆེད་མཛད་པ་བརྗོད་ལས་འདས་པ་བཞེས་ཤིང༌།དེའི་ནང་ནས་ཐུན་མོང་གི་སྣང་ངོར།༡༽དགའ་ལྡན་གྱི་གནས་ནས་འཕོ་བའི་མཛད་པ་དང༌།༢༽ཡུམ་གྱི་ལྷུམས་སུ་བཞུགས་པའི་མཛད་པ།༣༽སྐུ་བལྟམས་པའི་མཛད་པ།༤༽གཞོན་ནུའི་རོལ་རྩེད་མཛད་པའི་མཛད་པ།༥༽བཙུན་མོའི་འཁོར་གྱིས་རོལ་བའི་མཛད་པ།༦༽རབ་ཏུ་བྱུང་བའི་མཛད་པ།༧༽ལོ་དྲུག་དཀའ་བ་སྤྱད་པའི་མཛད་པ།༨༽བྱང་ཆུབ་ཤིང་དྲུང་དུ་གཤེགས་པའི་མཛད་པ།༩༽བདུད་བརྟུལ་བའི་མཛད་པ།༡༠༽སངས་རྒྱས་པའི་མཛད་པ་༡༡༽ཆོས་ཀྱི་འཁོར་ལོ་བསྐོར་བའི་མཛད་པ།༡༢༽མྱ་ངན་ལས་འདས་པའི་མཛད་པ་བཅས་༼ཞིབ་ཕྲ་འདིར་བཀོད་ན་ཡིག་ཚོགས་མང་བས་མདོ་མཛངས་བླུན་ལྟ་བུ་ཞིག་ལ་གཟིགས་པར་ཞུ།བསྟན་འགྱུར་ནང་བཞུགས་པའི་མཛད་པ་བཅུ་གཉིས་ཀྱི་ཚུལ་ལ་བསྟོད་པ་ཞེས་པ་དེ་ཆ་ཚང་རྩོམ་འདིའི་མཇུག་ཏུ་བཀོད་ཡོད།༽མཛད་པ་བཅུ་གཉིས་བཞེས་པའི་ནང་ཚན།སྐུ་བལྟམས་པའི་མཛད་པ་དང༌།རབ་ཏུ་བྱུང་བའི་མཛད་པ།སངས་རྒྱས་པའི་མཛད་པ།མྱ་ངན་ལས་འདས་པའི་མཛད་པ་བཅས་བཞི་ནི་ས་ག་ཟླ་བའི་ནང་འཁེལ་བས་ཟླ་བ་འདི་རང་ཅག་ནང་པ་ཡོངས་ཀྱི་ཆེས་ཁྱད་པར་དུ་འཕགས་པའི་དུས་ཆེན་ཞིག་ཡིན།